Secunda-“tornado” net ŉ foefie‘n Foto van die sogenaamde Secunda-tornado Gerugte en ŉ foto wat op sosiale media die ronde doen dat Secunda in Mpumalanga laat Maandagmiddag deur ŉ tornado getref is, is net ŉ foefie. Dipuo Tawana, ŉ weervoorspeller van die Suid-Afrikaanse Weerdiens, het Dinsdag aan Maroela Media gesê hulle is bewus van die gerugte wat die ronde doen, maar dat dit onwaar is. “Ons het die foto ontleed en kan met sekerheid sê dit is ŉ internetfoto van ŉ tornado wat in Amerika voorgekom het. ŉ Mens kan onder meer op die foto sien die voertuie ry aan die regterkant van die pad, in plaas van die linkerkant soos hier in SA,” het Tawana gesê. Sy sê egter ŉ hewige storm het wel die dorp getref en hulle het stormsterkte winde ervaar. Weerdiensbeamptes was ook vandag in die dorp om die gerugte te ondersoek en hulle het geen tekens van ŉ tornado gevind nie. Christo Bruwer, ŉ inwoner van Secunda, het aan Maroela Media gesê die boodskappe wat oor en weer gestuur is, het almal op hol gehad. “Hier was nie ŉ tornado nie, maar wel ŉ erge storm, en ek weet van gevalle waar dakke, mure en bome omgewaai het,” het Bruwer gesê. Annelie Schra, ŉ onderwyseres van die dorp, het aan Maroela Media gesê dakke van die Hoërskool Secunda het onder meer in die storm afgewaai.